ཞེས་དང་།དགུང་གྲངས་བཅུ་བ་རབ་བྱུང་བཅུ་དྲུག་པའི་ལྕགས་མོ་ཡོསལོར་སྲི་ཞུ་གོང་མ་བཞིན་དུ་བླ་ལྷག་ཏུ་བྱེད་ནའང་དཀོར་དང་གྲོང་ཆོག་གཅིག་པོ་སྙིང་བོ་རུ་མི་བྱེད་པར་སྒོ་མེ་འཁྱིལ་ཁུག་སྔགས་ཁང་དུ་བཞུགས་པའི་འབའ་གཏེར་རྒན་རིན་པོ་ཆེའི་ཐུགས་ཀྱི་སྲས་མཆོག་དམ་པ།རྒྱལ་བའི་བཀའ་དང་མཁས་གྲུབ་ཚད་ལྡན་གྱི་གཞུང་ལ་ཐོས་བསམ་གྱི་རྣམ་དཔྱོད་ཡངས་པ།ཁྱད་པར་དུ་སྔ་འགྱུར་གསང་སྔགས་གཞུང་གི་རིག་འཛིན་བརྒྱུད་པའི་ཞལ་སྲོལ་ལག་ལེན་བཞིན་དུ་འཁྱོལ་བ།ཉམས་རྟོགས་ཐམས་ཅད་བྱང་ཆུབ་ཀྱི་ལམ་དུ་བསླངས་པ་སྤེལ་བའི་རྣམ་འབྱོར་བ་ཆེན་མོ་ཨ་ཁུ་ཐབས་མཁས་ཚང་གི་མདུན་ནས་དཔལ་སྤྲུལ་ལམ་རིམ་ཀུན་བཟང་ཞལ་ལུང་དང་།ཡུམ་མདོ་ལ་སོགས་ཐེག་ཆེན་མཐའ་དག་གི་བསྡུ་དོན་གདན་ཐོག་གཅིག་གི་ཉམས་སུ་ལེན་པའི་མན་ངག་སྤྱོད་འཇུག་ཆེན་མོ་སོགས་ལ་ཐོས་བསམ་མཛད་པའི་དབུ་ཚུགས་ཏེ།ཉིན་མཚན་རྟག་ཏུ་བརྩོན་འགྲུས་ལྷོད་མེད་དང་ཐུགས་རིག་ཤིན་ཏུ་རྣོ་བའི་དབང་གིས་ཉིན་རེར་ཤོག་ལྷེ་མདའ་ཚད་མ་བཅུ་ནས་བཅོ་ལྔ་བར་ཐུགས་འཛིན་གནང་བར་མཛད་ཅེས་སྔགས་འཆང་རྒན་པ་འགའ་རེའི་ཞལ་ནས་ཐོས་སོ།།